	[bookmark: _GoBack]Ευρωπαϊκό Κοινοβούλιο
2019-2024
	[image: EP logo RGB_Mute]



<Commission>{LIBE}Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων</Commission>

<RefProc>2023/2172</RefProc><RefTypeProc>(DEC)</RefTypeProc>
<Date>{24/01/2024}24.1.2024</Date>
<TitreType>ΓΝΩΜΟΔΟΤΗΣΗ</TitreType>
<CommissionResp>της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων</CommissionResp>
<CommissionInt>προς την Επιτροπή Ελέγχου του Προϋπολογισμού</CommissionInt>
<Titre>σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Συνοριοφυλακής και Ακτοφυλακής για το οικονομικό έτος 2022</Titre>
<DocRef>(2023/2172(DEC))</DocRef>
Συντάκτης γνωμοδότησης: <Depute>Tomáš Zdechovský</Depute>

PA_NonLeg

ΠΡΟΤΑΣΕΙΣ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
1.	επικροτεί το πόρισμα του Ελεγκτικού Συνεδρίου σύμφωνα με το οποίο οι πράξεις στις οποίες βασίζονται οι λογαριασμοί του Ευρωπαϊκού Οργανισμού Συνοριοφυλακής και Ακτοφυλακής («Frontex» ή «Οργανισμός») για το οικονομικό έτος 2022 είναι, από κάθε ουσιώδη πλευρά, νόμιμες και κανονικές· 
2.	υπενθυμίζει τα προηγούμενα ψηφίσματά του σχετικά με την απαλλαγή, στα οποία εντοπίστηκαν ελλείψεις όσον αφορά το πλαίσιο για τα θεμελιώδη δικαιώματα, τη διαφάνεια, την προστασία των δεδομένων και τη νοοτροπία διαχείρισης, οι οποίες οδήγησαν το Κοινοβούλιο να αρνηθεί τη χορήγηση απαλλαγής όσον αφορά τον προϋπολογισμό του Οργανισμού για το 2020· εκφράζει την ικανοποίησή του για τη συνεργασία με την αρμόδια για την απαλλαγή αρχή· σημειώνει την πρόοδο που έχει σημειωθεί από την ενδιάμεση και τη νέα διοίκηση κατόπιν των συστάσεων για τη διασφάλιση της επιχειρησιακής συνέχειας στον Frontex, της εποπτείας και της λογοδοσίας· καλεί τη νέα διοίκηση να συνεχίσει να επιδιώκει τη ριζική μεταρρύθμιση της νοοτροπίας του Οργανισμού όσον αφορά την οργάνωση και να υποβάλλει περιοδικές εκθέσεις στην αρμόδια για την απαλλαγή αρχή σχετικά με την πρόοδο στον τομέα αυτό·
3.	τονίζει την ανάγκη για έναν ισχυρό, αποτελεσματικό και εύρυθμα λειτουργούντα Frontex, που θα είναι σε θέση να συνδράμει τα κράτη μέλη στην αποτελεσματική διαχείριση των κοινών εξωτερικών συνόρων της Ευρωπαϊκής Ένωσης και στην ολοκληρωμένη διαχείριση των συνόρων σε πλήρη συμμόρφωση με τα θεμελιώδη δικαιώματα·
4.	σημειώνει την άμεση αντίδραση και στήριξη του Frontex προς τα κράτη μέλη για την αντιμετώπιση των συνεπειών της ρωσικής εισβολής στην Ουκρανία· εκφράζει την ικανοποίησή του για την τοποθέτηση περίπου 500 υπαλλήλων του μόνιμου σώματος κατά μήκος των ανατολικών συνόρων της ΕΕ από τη Φινλανδία έως τη Ρουμανία, συμπεριλαμβανομένων περισσότερων από 350 υπαλλήλων στα σύνορα ΕΕ-Ουκρανίας· αναγνωρίζει ότι η κεντρική Μεσόγειος εξακολουθεί να είναι η κύρια μεταναστευτική οδός προς την ΕΕ· σημειώνει ότι πρέπει να προβλεφθούν επαρκείς πόροι και διαδικασίες της ΕΕ και των κρατών μελών με στόχο να συμβάλουν στη διάσωση ζωών, μεταξύ άλλων σύμφωνα με τη Σύμβαση για την έρευνα και τη διάσωση, και ταυτόχρονα να μην οδηγούν στην αποβίβαση μεταναστών σε μη ασφαλείς λιμένες·
5.	σημειώνει ότι, το 2022, ο Frontex στήριξε τα κράτη μέλη με την τοποθέτηση υπαλλήλων του μόνιμου σώματος για περισσότερες από 617 χιλιάδες εργάσιμες ημέρες και με τη διάθεση περισσότερων από 111 χιλιάδων θαλάσσιων, εναέριων και χερσαίων πόρων σε 20 επιχειρήσεις, μεταξύ άλλων σε 102 νέες τοποθεσίες επιχειρήσεων· σημειώνει επίσης τη μεγαλύτερη στήριξη που παρείχε ο Frontex στα κράτη μέλη προκειμένου να επιτευχθεί με αποτελεσματικό τρόπο η επιστροφή 24.868 ατόμων που είχαν αφιχθεί παράτυπα· εκφράζει την ικανοποίησή του για την τοποθέτηση προσωπικού του Frontex που παρείχε συνδρομή στη Δημοκρατία της Μολδαβίας μετά την υπογραφή της συμφωνίας ΕΕ-Μολδαβίας για τη συνεργασία στον τομέα της διαχείρισης των συνόρων· 
6.	σημειώνει ότι ο Frontex είναι ο μεγαλύτερος Οργανισμός της ΕΕ που έχει λάβει πιο σημαντικές αυξήσεις στον προϋπολογισμό κατά τα τελευταία έτη, γεγονός που συνάδει με τις νέες του αρμοδιότητες· υπενθυμίζει ότι η ΕΕ συνεισέφερε 788 εκατομμύρια EUR το 2023 έναντι 704 εκατομμυρίων EUR το 2022· υπενθυμίζει ότι ο Frontex έχει ενισχυθεί όσον αφορά το προσωπικό και τον τεχνικό εξοπλισμό με τη νέα εντολή του το 2019· σημειώνει ότι, δεδομένης της πολύπλοκης γεωπολιτικής κατάστασης που απορρέει από την απρόκλητη ρωσική επίθεση στην Ουκρανία, η σημασία του Frontex για τη στήριξη των κρατών μελών έχει αυξηθεί σημαντικά και οι προσπάθειες πρέπει να συνεχιστούν όσον αφορά τους ανθρώπινους και υλικούς πόρους· τονίζει ότι η εν λόγω αύξηση της ευθύνης και του προϋπολογισμού για τον Οργανισμό πρέπει να συνοδεύεται από αντίστοιχα μέτρα για τη διασφάλιση της λογοδοσίας, της διαφάνειας και του ελέγχου του σεβασμού του δικαίου της Ένωσης από τον Οργανισμό·
7.	εκφράζει την ικανοποίησή του για το γεγονός ότι ο Frontex εκτέλεσε το 99,4% του προϋπολογισμού του για το 2022 αποδεικνύοντας την αποδοτικότητα και την αποτελεσματικότητα των εσωτερικών ελέγχων που έχουν τεθεί σε εφαρμογή και τις σημαντικές βελτιώσεις που επήλθαν στη δημοσιονομική διαχείριση· εκφράζει την ικανοποίησή του για το γεγονός ότι έχουν ληφθεί μέτρα και έχει επιτευχθεί πρόοδος όσον αφορά ορισμένες παρατηρήσεις· σημειώνει, ωστόσο, ότι πολλές παρατηρήσεις του Ελεγκτικού Συνεδρίου από προηγούμενα έτη δεν έχουν ακόμη περατωθεί, μεταξύ άλλων όσον αφορά τα υψηλά επίπεδα μεταφορών και ακυρώσεων, καθώς και τις καθυστερήσεις στη διαδικασία πληρωμών και τις ακυρώσεις· σημειώνει τις δύο παρατηρήσεις σχετικά με τις δημόσιες συμβάσεις που θα πρέπει να εξεταστούν για την αποφυγή περιπτώσεων παρατυπιών κατά την εκτέλεση των δημόσιων συμβάσεων, καθυστερήσεων στις πληρωμές του Frontex και έλλειψης μέτρων μετριασμού για την αντιμετώπιση πιθανών συγκρούσεων συμφερόντων για προσλήψεις· υπενθυμίζει ότι οι ελλείψεις ενδέχεται να εκθέσουν τον Frontex σε κινδύνους προσβολής της φήμης του και νομικούς κινδύνους·
8.	εκφράζει την ικανοποίησή του για το γεγονός ότι, κατά τη διάρκεια των δύο τελευταίων ετών, στον Οργανισμό έχουν υλοποιηθεί σημαντικές αλλαγές σε επίπεδο διεύθυνσης, μεταξύ των οποίων συγκαταλέγονται η ανάληψη καθηκόντων από έναν νέο αναπληρωτή υπεύθυνο θεμελιωδών δικαιωμάτων (ΥΘΔ), έναν νέο πρόεδρο του διοικητικού συμβουλίου του, δύο νέους αναπληρωτές εκτελεστικούς διευθυντές, και ο διορισμός ενός νέου εκτελεστικού διευθυντή· σημειώνει την κατάρτιση σχεδίων δράσης με τις εθνικές αρχές για τη διόρθωση των προβλημάτων του παρελθόντος και του παρόντος· εκφράζει επίσης την ικανοποίησή του για τα μέτρα που έλαβε ο Frontex με στόχο την υλοποίηση μιας μεταβατικής διαδικασίας και τη βελτίωση της νοοτροπίας διαχείρισης και την προώθηση της ευημερίας του προσωπικού· καλεί τη νέα ηγεσία να προβεί σε μεταρρυθμίσεις που είναι απαραίτητες κυρίως όσον αφορά τα θεμελιώδη δικαιώματα, τη διαφάνεια και την αποτελεσματικότητα των εσωτερικών διαδικασιών, και να ενισχύσει τη λογοδοσία έναντι του Κοινοβουλίου και του Συμβουλίου σύμφωνα με το ισχύον νομικό πλαίσιο·
9.	εκφράζει την ικανοποίησή του για την ενίσχυση της Υπηρεσίας Θεμελιωδών Δικαιωμάτων, τη δημιουργία ενός δικτύου σημείων επαφής για τα θεμελιώδη δικαιώματα σε όλες τις οντότητες του Οργανισμού, προκειμένου να αναπτυχθεί η εμπειρογνωσία στον τομέα των θεμελιωδών δικαιωμάτων σε όλους τους τομείς δραστηριότητας, καθώς και για το σχέδιο δράσης για τα θεμελιώδη δικαιώματα· υπενθυμίζει ότι από τις 87 δραστηριότητες που προβλέπονται στο σχέδιο δράσης για την ενσωμάτωση των θεμελιωδών δικαιωμάτων σε όλες τις δραστηριότητες του Οργανισμού, οκτώ έχουν υλοποιηθεί πλήρως· 56 υλοποιούνται και βρίσκονται σε εξέλιξη (εφαρμόζονται με συστηματικό τρόπο και σε συνεχή βάση)· 17 υλοποιήθηκαν εν μέρει· και δύο καθυστέρησαν·
10.	σημειώνει ότι, έπειτα από τις συστάσεις για έναν αποτελεσματικό οργανισμό συνοριοφυλακής που θα συμμορφώνεται με τα θεμελιώδη δικαιώματα, προκειμένου να βελτιωθούν η λογοδοσία, η κανονικότητα και η νομιμότητα όλων των δραστηριοτήτων του Frontex, προσλήφθηκαν επιπλέον εξωτερικά 22 παρατηρητές θεμελιωδών δικαιωμάτων (FROM)· υπενθυμίζει ότι όλοι οι παρατηρητές θεμελιωδών δικαιωμάτων θα πρέπει να προσλαμβάνονται σε επίπεδο AD το συντομότερο δυνατόν μέσω των κατάλληλων διαδικασιών· επισημαίνει ότι, με βάση την επικαιροποιημένη εντολή του Οργανισμού, ο αριθμός των παρατηρητών θεμελιωδών δικαιωμάτων θα πρέπει να συνεχίσει να αυξάνεται· εκφράζει την ικανοποίησή του για το γεγονός ότι η Υπηρεσία Θεμελιωδών Δικαιωμάτων πραγματοποίησε 1.183 ημέρες ανάπτυξης επισκεπτόμενη 50 χώρες, κάτι που συνιστά σημαντική αύξηση σε σύγκριση με το προηγούμενο έτος·  
11.	υπενθυμίζει ότι ο Frontex και οι αρμόδιες αρχές των κρατών μελών αποτελούν τους κύριους εγγυητές για ισχυρά και προστατευμένα ευρωπαϊκά εξωτερικά σύνορα, ενώ προασπίζουν παράλληλα τα θεμελιώδη δικαιώματα και τηρούν τις υποχρεώσεις διεθνούς προστασίας· σημειώνει ότι ο ΥΘΔ, στη γνωμοδότησή του της 1ης Σεπτεμβρίου 2022, κατέληξε στο συμπέρασμα ότι πληρούνται οι προϋποθέσεις για την ενεργοποίηση του άρθρου 46 του κανονισμού για τον Frontex· σημειώνει επίσης ότι η ομάδα εργασίας του Οργανισμού για τα θεμελιώδη δικαιώματα, σύμφωνα με το άρθρο 46, εξέδωσε σειρά συστάσεων σχετικά με τα θεμελιώδη δικαιώματα στην Ελλάδα, τέσσερις εκ των οποίων εφαρμόστηκαν πλήρως τον Οκτώβριο του 2023· σημειώνει ότι η ομάδα εργασίας του Οργανισμού προτίθεται να παρακολουθεί την περαιτέρω πρόοδο και ότι εξακολουθούν να εφαρμόζονται τα συνιστώμενα μέτρα· ζητεί να εφαρμοστούν πλήρως όλες οι συστάσεις κατά προτεραιότητα και ο Frontex να συνεχίσει να ενημερώνει το Κοινοβούλιο σχετικά με την πρόοδο που σημειώνεται·
12.	σημειώνει τα μέτρα του Frontex σχετικά με τη διαφάνεια και τον έλεγχο, δηλαδή την παροχή στο Κοινοβούλιο και το Συμβούλιο επισκόπησης των δραστηριοτήτων του μέσω ενός νέου εργαλείου υποβολής εκθέσεων που ονομάζεται «πίνακας επιδόσεων»· ενθαρρύνει τους προεδρεύοντες του διοικητικού συμβουλίου να συνεχίσουν να καλούν παρατηρητές του Κοινοβουλίου στις συνεδριάσεις του και να εξετάσουν το ενδεχόμενο επέκτασης των προσκλήσεων σε όλα τα σημεία της ημερήσιας διάταξης, συμπεριλαμβανομένων των σημείων που εξετάζονται κεκλεισμένων των θυρών, και να συνεχίσουν να παρέχουν όλα τα δικαιολογητικά έγγραφα χωρίς εξαίρεση και, εάν κρίνεται αναγκαίο, με εμπιστευτικό τρόπο·
13.	υπενθυμίζει τις συστάσεις του Διαμεσολαβητή στην υπόθεση OI/4/2021/MHZ, σύμφωνα με τις οποίες ο Frontex θα πρέπει να διασφαλίσει μια πιο προορατική προσέγγιση όσον αφορά τη διαφάνεια, με σκοπό τη διασφάλιση μεγαλύτερης λογοδοσίας για τις επιχειρήσεις του, και τις συστάσεις του Διαμεσολαβητή στην υπόθεση OI/4/2022/PB σε σχέση με τις πρακτικές του Οργανισμού κατά την εξέταση αιτήσεων πρόσβασης σε έγγραφα· σημειώνει την ανάπτυξη και τη συνεχή υλοποίηση ολοκληρωμένου σχεδίου δράσης για την εφαρμογή των συστάσεων που απηύθυνε ο Διαμεσολαβητής στον Frontex το 2020 και το 2021, όσον αφορά την αποτελεσματικότητα και τη διαφάνεια του μηχανισμού καταγγελιών του Frontex, τον ρόλο και την ανεξαρτησία του υπευθύνου θεμελιωδών δικαιωμάτων του Frontex, τη συμμόρφωση με τις υποχρεώσεις ως προς τα θεμελιώδη δικαιώματα, και τη λογοδοσία·
14.	υπενθυμίζει την απόφαση του Ευρωπαίου Επόπτη Προστασίας Δεδομένων (ΕΕΠΔ) σε σχέση με δύο αποφάσεις του διοικητικού συμβουλίου, στις οποίες ο ΕΕΠΔ επισήμανε διάφορα ζητήματα, μεταξύ άλλων την αυξημένη επεξεργασία και ανταλλαγή δεδομένων προσωπικού χαρακτήρα, που θα μπορούσαν να οδηγήσουν σε μη συμμόρφωση με τον κανονισμό (ΕΕ) 2018/1725· σημειώνει ότι ο Οργανισμός κατάρτισε σχέδιο εφαρμογής για να ανταποκριθεί στις συστάσεις του ΕΕΠΔ· καλεί τον Οργανισμό να συνεχίσει να συνεργάζεται με τον ΕΕΠΔ για την αντιμετώπιση όλων των εκκρεμών ζητημάτων·
15.	σημειώνει την κατάρτιση σχεδίου δράσης για την επακολούθηση των ζητημάτων που θίγονται στην έκθεση της Ευρωπαϊκής Υπηρεσίας Καταπολέμησης της Απάτης (OLAF) που υποβλήθηκε στο διοικητικό συμβούλιο τον Ιανουάριο του 2023· καλεί τον Οργανισμό να αντιμετωπίσει πλήρως τα ζητήματα που παρουσιάζονται στην έκθεση της OLAF και να συνεχίσει να υποβάλλει εκθέσεις σχετικά με την πρόοδο που έχει σημειωθεί εν προκειμένω· υπενθυμίζει τη δεύτερη έρευνα της OLAF σχετικά με τις πρακτικές διαχείρισης στον Οργανισμό, η οποία βρίσκεται σε εξέλιξη μόλις εννέα μήνες μετά την περάτωση της πρώτης έρευνας της OLAF· ζητεί να ελεγχθούν και να διερευνηθούν διεξοδικά οι καταγγελίες για ανάρμοστη συμπεριφορά· καλεί τον Οργανισμό να διασφαλίσει την πλήρη και ειλικρινή συνεργασία με την OLAF σε όλα τα στάδια της έρευνας και να υποβάλλει τακτικά εκθέσεις στο Κοινοβούλιο σχετικά με την πρόοδο και τα αποτελέσματα της έρευνας·
16.	εκφράζει την ανησυχία του για τις εκκρεμείς νομικές υποθέσεις και τις επικρίσεις σχετικά με τη συμμετοχή του Οργανισμού σε παραβιάσεις των ανθρωπίνων δικαιωμάτων, ιδίως σε επαναπροωθήσεις στα εξωτερικά σύνορα της ΕΕ, κάτι το οποίο δεν συνάδει με τους κανονισμούς του Οργανισμού·
17.	σημειώνει την ενότητα περί επισήμανσης ειδικού θέματος, στην έκθεση του Ελεγκτικού Συνεδρίου, όσον αφορά τον εσφαλμένο υπολογισμό των συνεισφορών των συνδεδεμένων χωρών Σένγκεν (ΣΧΣ)· εκφράζει την ανησυχία του για το γεγονός ότι οι συμφωνίες μεταξύ της ΕΕ και των ΣΧΣ που χρησιμεύουν ως νομική βάση για τον υπολογισμό των συνεισφορών τους στον προϋπολογισμό της ΕΕ είναι ασαφείς και επιτρέπουν αποκλίνουσες ερμηνείες, με αποτέλεσμα να είναι χαμηλότερη η συμβολή των ΣΧΣ, υπολογισμένη περίπου στο 7%· υπενθυμίζει την απάντηση του Οργανισμού ότι πρόκειται για καθιερωμένη πρακτική για τους υπολογισμούς των συνεισφορών των ΣΧΣ, η οποία έχει εγκριθεί από το διοικητικό συμβούλιο και την Επιτροπή· καλεί την Επιτροπή να εξετάσει τις συμφωνίες αυτές, δεδομένου ότι δεν υπάρχει ενιαίος αυτόματος μαθηματικός τύπος για τον καθορισμό των συνεισφορών στους προϋπολογισμούς της ΕΕ και των οργανισμών·
18.	σημειώνει επίσης τη δεύτερη ενότητα περί επισήμανσης ειδικού θέματος του Ελεγκτικού Συνεδρίου, η οποία αφορούσε την πιστοποίηση των λογαριασμών για δεύτερο συνεχές έτος· σημειώνει την απάντηση του Οργανισμού ότι δεν κατέστη δυνατή η πιστοποίηση λογαριασμών λόγω έλλειψης πληροφοριών σχετικά με ένα σύστημα ΤΠ (σύστημα διαχείρισης αποστολών), ιδιοκτησίας της Επιτροπής, το οποίο παρέχει λογιστικά δεδομένα·
19.	καλεί τον Frontex να εφαρμόσει πλήρως και κατά προτεραιότητα όλες τις εκκρεμείς συστάσεις των ευρωπαϊκών οργάνων ελέγχου και εξέτασης, ιδίως εκείνες της ομάδας εργασίας του Ευρωπαϊκού Κοινοβουλίου για τον έλεγχο του Frontex, του Ευρωπαίου Διαμεσολαβητή, του Ελεγκτικού Συνεδρίου και της ομάδας εργασίας του Frontex για τα θεμελιώδη δικαιώματα και τις νομικές επιχειρησιακές πτυχές των επιχειρήσεων (WG FRaLO), καθώς και όλες τις απαιτούμενες δράσεις που συμπεριέλαβε στην έκθεσή της η OLAF μετά τη σχετική έρευνά της, και να αντιμετωπίσει όλα τα ζητήματα που επισημαίνονται στην έκθεση αυτή· ενθαρρύνει τον Οργανισμό να εντείνει τις εν εξελίξει προσπάθειες και να λάβει όλα τα αναγκαία μέτρα για να διασφαλίσει την πλήρη τήρηση των προτύπων της ΕΕ, ιδίως στους τομείς της δημοσιονομικής και χρηματοοικονομικής διαχείρισης, των θεμελιωδών δικαιωμάτων, της νοοτροπίας όσον αφορά την οργάνωση και της διαφάνειας.

